LPN บวกกว่า 2.46% โบรกฯ แนะ “ซื้อ” อัพเป้า 14.20 บาท
LPN บวกกว่า 2.46% โบรกฯ แนะ “ซื้อ” อัพเป้า 14.20 บาท มองผลประกอบการผ่านจุดต่ำสุดแล้ว รอฟื้นโดดเด่นช่วง Q4/60 ถึงปี 61
3 ต.ค. 2560

ผู้สื่อข่าวรายงานว่า ราคาหุ้นบริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN ณ เวลา 10.52 น. ราคาอยู่ที่ 12.50 บาท บวก 0.30 บาท หรือ 2.46% สูงสุดที่ 12.70 บาท ต่ำสุดที่ 12.40 บาท มูลค่าซื้อขายที่ 114.26 ล้านบาท
ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ฯ ว่า ได้ปรับเพิ่มคำแนะนำและราคาเป้าหมาย LPN เป็น “ซื้อ” จากเดิม “Trading Buy” และปรับราคาเป้าหมายเป็น 14.20 บาท/หุ้น จากเดิมที่ 12.70 บาท/หุ้น
โดยนักวิเคราะห์มองว่า LPN ได้ผ่านพ้นจุดต่ำสุดของผลประกอบการไปแล้วในไตรมาส 2-3 และทิศทางผลประกอบการของไตรมาส 4/60 จะโดดเด่นรวมทั้งปี 2561 ที่มียอดขายรอโอน (Backlog) หนุน Secured Revenue รองรับการฟื้นตัวที่โดดเด่นในปี 2561
ขณะที่ LPN มี Backlog ในมือ ณ สิ้นไตรมาส 3/60 เท่ากับ 7,434 ล้านบาท รอบันทึกรายได้ในไตรมาส 4/60 ที่ 2,349 ล้านบาท บันทึกในปี 2561 ที่ 4,800 ล้านบาท และในปี 2562 ที่ 285 ล้านบาท โดยประเมินว่าทิศทางผลประกอบการไตรมาส 3/60 ทรงตัวเมื่อเทียบรายไตรมาส และจะดีขึ้นมากในไตรมาส 4/60 จาก 4 โครงการใหม่ที่รอบันทึกรายได้และคงประมาณการปีนี้ที่คาดว่าผลประกอบการจะอ่อนแอ โดยคาดรายได้ที่ 10,699 ล้านบาท ลดลง 27% จากปีก่อน และกำไรสุทธิที่ 1,460 ล้านบาท ลดลง 33% จากปีก่อน
ทั้งนี้ ในปี 2561 คาดทิศทางการฟื้นตัวจะเด่นมากจาก Backlog ในมือที่มีทำให้ Secured Revenue ของสูงขึ้นเป็น 38% ของประมาณการรายได้ที่คาดที่ 12,595 ล้านบาท เพิ่มขึ้น 17.7%  และกำไรสุทธิที่ 1,868 ล้านบาท เพิ่มขึ้น 28%
อย่างไรก็ตาม LPN ทำ Presales ของช่วง 9 เดือนแรกปีนี้ ที่ 12,848 ล้านบาท  โดยเติบโตถึง 51% จากช่วงเดียวกันของปีก่อน และคิดเป็น 80% ของเป้า Presales ในปีนี้ที่คาดไว้ที่ 16,000 ล้านบาท และเชื่อว่า LPN มีโอกาสทำ Presales ได้ถึงเป้าเนื่องจากมีโครงการรอเปิดอีก 2 โครงการ มูลค่า 3,200 ล้านบาท แม้ในปีนี้ LPN มียอดโครงการเปิดใหม่เพียง 13,850 ล้านบาทแต่สามารถมียอด Presales ได้สูงกว่า